KORONCZAI MAGDOLNA

SZÉPSÉGKÚRA

K O S S U T H  K I A D Ó

Tartalom

Bevezető       4

Étrendek       5

Első kúra       5

Második kúra

Harmadik kúra

Negyedik kúra

Frissen, fitten!

Kondíciójavító gyakorlatok

Közérzetjavító gyakorlatok

Alakformálás "optikai trükkel"

Szépségápolás

Arcgimnasztika

Arcápolás

Kézápolás

Hajápolás

Szépségápolás olajokkal

Fürdőkúra

A bioritmus

Testünk jó és rossz óráiról

BEVEZETŐ

Szépség és egészség összetartozó fogalmak. És ugyan ki ne szeretne szép és egészséges lenni? Meggyőződésem, hogy még az erősebb nem képviselői is többet adnak rá, mint amennyit bevallanak. A hölgyekről nem is beszélve!

Mondják, hogy a szépség mulandó állapot, pedig nem így van. Aki önmagával békében él, és hajlandó egy kicsit jobban figyelni a környezetére és a természetre, az képes megtalálni és megőrizni a szépséget önmagában és másokban egyaránt.

Sokan küszködnek fölös kilóikkal, és emiatt végigkoplalnak, -szenvednek megannyi csalhatatlannak vélt fogyókúrát, hogy aztán annak végeztével fellélegezve rávethessék magukat a tiltott csemegékre. És akkor nemcsak a kínkeservesen leadott kilók jönnek vissza, hanem újabbak is. Arról nem is beszélve, hogy a fogyókúrázónak még azt is el kell szenvednie, hogy a család kevésbé súlyos tagjai válogatott finomságokon "tengődnek", míg neki vagy a papírízű kétszersültet vagy aznap éppen a hatodik kemény tojást kell nyögve nyelnie. Na de félretéve a viccet, a csalhatatlan fogyókúrákat, éppen egyhangú voltuk miatt, megsínyli az emberi szervezet. Gyakran többet ártanak az egészségnek, mint az a pár kilogramm plusz, mert szegények a létfontosságú tápanyagokban, vitaminokban, ásványi sókban, nyomelemekben.

Az ebben a könyvben ajánlott mintaétrendek egyik előnye, hogy a napi adagok úgy vannak meghatározva, hogy minden fontos tápanyagból és vitaminból egy ember napi szükségletét fedezik. Csupán az energiatartalmuk alacsony. Másik nagy előnye, hogy az összeállítás nemcsak fogyókúrázóknak jó, hanem családi egészségkúrának éppúgy alkalmas, mint mindennapi étrendnek. Időskorúak és gyerekek egyaránt ehetik. A különbség csak a mennyiségekben rejlik. Aki fogyni akar, az a napi előírt mennyiséget egye és ne többet, aki viszont elégedett a vonalaival, az annyit ehet belőle, amennyi jólesik. A fogyókúra is kellemesebb, ha együtt étkezik a család, és ugyanazt fogyasztja mindenki.

A könyv négy, egyenként kéthetes mintaétrend-javaslatot tartalmaz. Egy-egy kéthetes kúra 2–3 kg súlyveszteséget eredményez. (Méretkezni csak a kúra végén ajánlatos!) Bármely összeállítással lehet kezdeni, a napok tetszés szerint felcserélhetők. Érdemes mind a négy étrendet végigenni, mert mire a végére ér valaki, nemcsak sokkal könyebbnek érezheti magát, de még egy sor apró egészségügyi kellemetlenségtől is megszabadulhat, pl. székrekedés, puffadtság, gyakori fejfájás, levertség stb.

Az étrendekben nem szerepel kávé, tea és egyéb innivaló. Természetesen aki megszokta, nyugodtan fogyaszthat feketét is, teát is, de cukor nélkül! Amikor megszomjazik, ásványvizet vagy finom, hideg gyógyteát (pl. Borsosmenta, citromfű) korlátozás nélkül ihat.

Bár sokat számít az étrend, mégsem mindenható. Aki szépségkúrára adja a fejét, jól teszi, ha az étrendeken túlra lapozva naponta elvégzi az ajánlott tornagyakorlatokat is. Nem nehezek, ám annál hatékonyabbak. A kondicionáló torna mellett arcgimnasztikával, haj-, arc-, kéz- és talpápolással, otthoni frissítő fürdőkúrákkal kapcsolatos tanácsok, receptek is helyet kaptak a könyvben. Bioritmus-ismertető található a kötet végén, amely eligazít, hogy a nap huszonnégy órájából melyik a legalkalmasabb és a legtermékenyebb egy adott tevékenységre.

Elhatározás kérdése csupán, hogy valaki végigcsinálja, hiszen különösebb akaraterő nem kell hozzá, mert ez egy igen kellemes szépség- és egészségkúra.

ÉTRENDEK

ELSŐ KÚRA

ELSŐ NAP

Alapanyagok: 20 dkg sertésszelet, 1 tojás, 2 késhegynyi vaj vagy margarin, 1 pohár gyümölcsjoghurt, 1 1/2 szelet barnakenyér, 1 db kétszersült, 1 kiskanál méz, 1 kis doboz paradicsompüré, 1 kiskanál olaj, 1 kiskanál mustár, 1 kiskanál paradicsom, citrom, 1/2 fej saláta, 2 közepes paradicsom, 2 gerezd fokhagyma, 1 csomó zöldpetrezselyem, 1 csomó metélőhagyma, bazsalikom, szurokfű, bors, zellersó, só.

Reggeli Zöldséges rántotta barnakenyérrel. Fél csomó zöldpetrezselymet és fél csomó metélőhagymát finomra összevágunk, egy tojással, egy evőkanál vízzel, sóval és borssal összekeverjük. Két késhegynyi vajat vagy margarint teflonserpenyőben megforrósítunk, a fűszeres tojást beleöntjük, és állandó keverés mellett hagyjuk besűrűsödni, de vigyázzunk, hogy ne keményedjen meg túlságosan. egy fél szelet barnakenyeret kiskanálnyi paradicsompürével megkenünk, a fűszeres tojást ráhelyezzük és elfogyasztjuk.

Tízórai Egy gyümölcsjoghurt.

Ebéd Olaszos sertésszelet. A sovány sertéshúst két lapos szeletre osztjuk (10 dkg ebédre, 10 dkg vacsorára). Egy fokhagymagerezdet kevés sóval szétnyomkodunk, majd a paradicsompürével, kevés vízzel és egy-egy késhegynyi borssal, szurokfűvel meg bazsalikommal fedő nélkül összefőzzük. A másik fokhagymagerezdet kiskanálnyi olajban teflonserpenyőben átsütjük, majd kidobjuk belőle. Mindkét hússzeletet borssal fűszerezzük, és a serpenyőben mindkét oldalukon alaposan átsütjük, s csak utána sózzuk meg: egyik szeletet bevonjuk a fűszeres sűrített paradicsommal és mindkét szeletet fedő alatt még öt-tíz percig pároljuk. A paradicsomos szeletet melegen tálaljuk, a másikat eltesszük vacsorára. A serpenyőben visszamaradt szaftot besűrítjük és a paradicsomos szeletre öntjük. Egy szelet barnakenyérrel fogyasztjuk.

Uzsonna Mézes kétszersült. Egy vaníliás kétszersültet vagy két Abonett kenyeret kiskanálnyi mézzel kenjünk meg.

Vacsora Fejes saláta sertéshússal. Fél csomó petrezselymet és fél csomó metélőhagymát felaprózunk, és az egészet egy evőkanál citromlével, egy kiskanál mustárral, sóval, borssal összekeverjük. Egy fél fej salátát megmosunk, kis darabokra tépünk, felszeleteljük a két paradicsomot és a délről maradt sült húst vékony csíkokra, majd az egészet összekeverjük a mártással. Kenyér nélkül fogyasztjuk.

MÁSODIK NAP

Alapanyagok: 10 dkg sovány sertésszelet, 2 késhegynyi vaj vagy margarin, 2 pohár joghurt, 20 dkg sovány tehéntúró, 1 szelet barnakenyér, édesítőszer, 1 kiskanál nescafé, 1 kiskanálnyi olaj, 2 kiskanál salátakrém, 1 banán, citrom, 3 közepes nagyságú burgonya, 1/2 fej saláta, 2 paradicsom, zsázsa, 1 csomó metélőhagyma, cayenne-i bors, bors, só.

Reggeli Paradicsomos kenyér és citromos túró. Egy fél szelet barnakenyeret két késhegynyi vajjal vagy margarinnal megkenünk. Egy paradicsomot szeletekre vágunk és a kenyérre tesszük. Egy kiskanál apróra vágott zsázsával és ugyanannyi metélőhagymával, sóval, borssal meghintjük. Két evőkanál sovány tehéntúrót egy fél pohár joghurttal, édesítőszerrel, egy vőkanál citromlével és kevés reszelt citromhéjjal összekeverünk. A paradicsomos kenyérrel fogyasztjuk.

Tízórai Kávés joghurt. Egy pohár joghurtot édesítővel és egy csapott kiskanál nescaféval habosra kikeverünk. Nagyon finom.

Ebéd Héjában főtt burgonya ízesített túróval. Három közepes nagyságú burgonyát megfőzünk, majd meghámozunk. Öt evőkanál sovány tehéntúrót egy fél pohár joghurttal és egy kiskanál ízlés szerinti salátamártással simára keverünk. Sóval, borssal, egy kiskanál citromlével, egy kiskanál apróra vágott metélőhagymával és zsázsával összekeverjük; egy fél fej salátát megmosunk és egy nagy tányérra tesszük; teáskanálnyi citromléből teáskanálnyi olajjal, sóval, cayenne-i borssal és édesítőszerrel mártást készítünk, és ezt a salátára öntjük. A főtt burgonyát vastagon felkarikázzuk, ráhalmozzuk a fűszeres túrót, és a salátával fogyasztjuk.

Uzsonna Egy banán.

Vacsora Húsos szendvics. Fél szelet barnakenyeret egy kiskanál salátamártással vagy majonézzel megkenünk, egy salátalevéllel befedjük és meghintjük egy-egy kiskanál apróra vágott zsázsával és metélőhagymával. Végül egy 10 dkg-os sült sertésszeletet borítunk rá. Ízlés szerint sóval és borssal utánafűszerezhetjük.